Inna Elena Alexandra Apostoleanu, magħrufa aħjar bl-isem ta' Inna (Mangalia, 16 ta' Ottubru 1986), hija kantanta Rumena tal-mużika dance. YouTube InnaRomania Inna iddebuttat fix-xena mużikali fl-2008 meta ħarġet l-album "Hot", prodott mill-grupp Play & Win. Il-kanzunetta prinċipali minn dan l-album kienet "Hot", li laħqet l-ewwel post f'numru ta' pajjiżi fosthom ir-Rumanija, il-Portugall, il-Moldova, il-Bulgarija, Malta, il-Polonja, Spanja, ir-Russja, l-Ungerija u l-Greċja. It-tieni kanzunetta minn dan l-istess album, li ġġib l-isem ta' "Love", waslet san-numru 16 fil-klassifika "Fresh Top 40" ta' Kiss FM fl-ewwel ġimgħa tagħha. Barra minn hekk ġiet nominata fl-Eska Awards fil-Polonja fil-kategorija tal-aqwa kantanta u dik tal-aqwa kanzunetta għal "Love". Flimkien ma' Bob Taylor (Fizz), Inna ħarġet ukoll "Deja Vu", li għamlet suċċessun f'numru ta' pajjiżi, speċjalment fil-pajjiżi Baltiċi fuq il-Lvant tal-Ewropa. L-istess suċċess wasal għar-raba' kanzunetta mill-istess album, "Amazing", bil-filmat ta' din il-kanzunetta jiġi miġbud ġewwa l-Portugall. Is-sena 2009 kompliet timmarka s-suċċess ta' Inna, meta "Hot" baqgħet tiela' sal-ewwel post fil-klassifika tad-Dance tal-"Billboard" ġewwa l-Amerika, fost l-aktar klassifiki mużikali ċelebri fid-dinja. Nhar is-26 ta' Ġunju, 2010, ġie pubblikat fuq l-istazzjon uffiċjali tagħhom fuq il-YouTube il-filmat mużikali tal-ħames kanzunetta mir-repertorju tagħha, "10 Minutes". Dan il-filmat inġibed ġewwa Londra, l-Ingilterra, u huwa stmat li l-ispejjeż għalih laħqu mas-€70,000.